62021TJ0330_RES
Lieta T‑330/21
EWC Academy GmbH
pret
Eiropas Komisiju
Vispārējās tiesas (devītā palāta) 2022. gada 21. decembra spriedums
Sociālā politika – Dotācijas pasākumiem, kas veicina uzņēmumu pārvaldības iniciatīvas – Aicinājums iesniegt priekšlikumus VP/2020/008 – Eiropas uzņēmumu padomju, kas nav juridiskas personas, izslēgšana – Regulas (ES) 2018/1046 197. panta 2. punkta c) apakšpunkts
Eiropas Savienības budžets – Savienības finanšu atbalsts – Dotācijas pasākumiem, kas veicina uzņēmumu pārvaldības iniciatīvas – Dotāciju piešķiršanas procedūra un dotāciju nolīgums – Aicinājums iesniegt priekšlikumus – Atbilstīguma kritēriji – Subjekti, kas nav juridiskas personas – Elementi, ar kuriem var pierādīt šādu subjektu finanšu spēju – Ierobežojums, pieļaujot tikai tādus pierādījumus, kas apliecina gada pārskatu vai pašu bankas kontu esamību – Nepieļaujamība
(Eiropas Parlamenta un Padomes Regulas 2018/1046 197. panta 2. punkts)
(skat. 37., 38., 39., 41., 44. punktu un rezolutīvo daļu)
Rezumējums
2020. gada 2. jūnijā tika publicēts aicinājums iesniegt priekšlikumus par dotāciju piešķiršanu pasākumiem, kuru mērķis ir veicināt uzņēmuma pārvaldības iniciatīvas (
1
). Atbilstoši Eiropas Komisijas lēmumam (
2
) aicinājumā iesniegt priekšlikumus bija precizēts, ka pieteikuma iesniedzējiem, pieteikuma iesniegšanas virzītājiem un pieteikuma līdziesniedzējiem, kuri var piedalīties šajā aicinājumā, tostarp ir jābūt juridiskām personām vai darbinieku pārstāvjiem, piemēram, uzņēmumu padomēm. Tāpat pieteikumu varēja iesniegt sociālo partneru organizācijas, kas nav juridiskas personas saskaņā ar piemērojamiem valsts tiesību aktiem (
3
). Visbeidzot, šajā aicinājumā bija norādīts, ka pieteikuma iesniedzējiem, pieteikuma iesniegšanas virzītājiem un līdziesniedzējiem ir jābūt spēcīgai finanšu spējai, lai turpinātu savu darbību pasākuma laikā un vajadzības gadījumā sniegtu ieguldījumu tās finansēšanā.
Prasītāja – apmācību un konsultāciju sabiedrība, kas specializējusies jautājumos par darba ņēmēju pārstāvību pārrobežu kontekstā –, kā arī Eiropas sabiedrību Mayr‑Melnhof Packaging un DS Smith plc Eiropas uzņēmumu padomes apvienojās konsorcijā, lai piedalītos aicinājumā iesniegt priekšlikumus. 2020. gada 30. jūlijā prasītāja iesniedza dotācijas pieteikumu un norādīja, ka pieteikuma līdziesniedzējas ir iepriekš minētās Eiropas uzņēmumu padomes (turpmāk tekstā – “pieteikuma līdziesniedzējas padomes”). Šim pieteikumam tostarp bija pievienota pieteikuma līdziesniedzēju padomju priekšsēdētāju parakstīta pašdeklarācija, kas apliecina, ka tām ir nepieciešamā finanšu un darbības spēja.
Vispirms Komisija lūdza prasītāju iesniegt pierādījumus par pieteikuma līdziesniedzēju padomju reģistrāciju valsts iestādēs. Prasītāja atbildēja, ka to izveidei nav nepieciešama reģistrācija un ka tās pārstāv to priekšsēdētāji. Vēlāk Komisija aicināja prasītāju tai iesniegt papildu dokumentus, tostarp veidlapu ar nosaukumu “Juridiskais subjekts”. Atbildot uz šo lūgumu, prasītāja paziņoja, ka pieteikuma līdziesniedzējas padomes nav juridiskas personas un tāpēc šajā ziņā nevar tikt iesniegts neviens dokuments.
Pēc tam Komisija, balstoties uz Finanšu regulu, uzdeva prasītājai iesniegt pierādījumus par vienas no abām attiecīgo Eiropas uzņēmumu padomju finanšu spēju, pieprasot tās bilanci, kā arī zaudējumu un peļņas aprēķinu. Prasītāja norādīja, ka tā nevar izpildīt šo pieprasījumu.
Komisija ar 2021. gada 14. aprīļa lēmumu nolēma noraidīt prasītājas kā konsorcija koordinatores dotācijas pieteikumu, kas iesniegts aicinājuma iesniegt priekšlikumus ietvaros (turpmāk tekstā – “apstrīdētais lēmums”). Konkrēti – Komisija uzskatīja, ka pieteikuma līdziesniedzējas padomes neatbilst Finanšu regulas 197. panta 2. punkta c) apakšpunktā paredzētajiem nosacījumiem, kā arī aicinājuma iesniegt priekšlikumus 8.1. punkta nosacījumiem. Pēc tam, kad tika konstatēta šo padomju neatbilstība, Komisija uzskatīja, ka prasītāja neatbilst aicinājuma iesniegt priekšlikumus 6.1. punkta b) apakšpunktā paredzētajam minimālajam atbilstības kritērijam, līdz ar to pieteikums ir jānoraida pilnībā.
Ar prasību, kas pamatota ar LESD 263. pantu, prasītāja lūdza atcelt apstrīdēto lēmumu. Savas prasības pamatojumam tā būtībā izvirza trīs pamatus, no kuriem pirmais attiecas uz Finanšu regulas 197. panta 2. punkta c) apakšpunkta, aplūkojot to kopā ar aicinājuma iesniegt priekšlikumus 8.1. punktu, pārkāpumu, otrais – uz šīs pašas regulas 197. panta 3. punkta pārkāpumu un trešais – uz tiesiskās paļāvības aizsardzības principa pārkāpumu.
Ar savu spriedumu Vispārējā tiesa apmierina prasītājas prasību, nospriežot, ka apstrīdētais lēmums ir pieņemts, pārkāpjot Finanšu regulu.
Šī lieta pirmo reizi liek Vispārējai tiesai interpretēt finanšu regulas 197. panta 2. punkta c) apakšpunktu (
4
), kas attiecas uz vienību, kuras nav juridiskas personas, dalību Eiropas Savienības aicinājumos iesniegt priekšlikumus.
Vispārējās tiesas vērtējums
Vispārējā tiesa norāda, ka Finanšu regulas 197. panta 2. punkta c) apakšpunkta mērķis ir ļaut subjektiem, kuri nav juridiskas personas, piedalīties Savienības aicinājumos iesniegt priekšlikumus tāpat kā juridiskām personām. Šādi tā uzsver, ka šīs regulas 196. panta 1. punkta c) apakšpunktā paredzētā informācija un apliecinošie dokumenti, kas ir nepieciešami, lai dotācijas pieteikuma ietvaros pierādītu finanšu spēju, un ko veido tostarp peļņas un zaudējumu pārskats un bilance par līdz pat trim pēdējiem finanšu gadiem, nevar būt vienīgie elementi, ar kuriem var pierādīt šīs spējas esamību. Tāda Finanšu regulas 197. panta 2. punkta c) apakšpunkta interpretācija, kuras rezultātā vienībām, kuras nav juridiskas personas, tiktu uzlikts pienākums iesniegt pierādījumus, kas parasti ir saistīti ar šādas personas statusa esamību, liktu apšaubīt šīs tiesību normas lietderīgo iedarbību, radot šķēršļus to dalībai dotāciju pieteikumos.
Lai gan sniegtajai informācijai ir jāļauj pārbaudīt, vai vienība, kura nav juridiska persona, spēj piedāvāt Savienības finanšu interešu aizsardzības garantijas, kas ir līdzvērtīgas tām, ko piedāvā juridiska persona, Finanšu regulā, pēc Vispārējās tiesas domām, nav paredzēts, ka šie elementi aprobežojas ar pierādījumiem, kas apliecina, ka to rīcībā ir gada pārskati (bilance un/vai zaudējumu un peļņas pārskati) vai pašu bankas konti.
(
1
)	Aicinājums iesniegt priekšlikumus VP/2020/008 (Informācija, apspriešanās un pārstāvju piedalīšanās) (turpmāk tekstā – “aicinājums iesniegt priekšlikumus”).
(
2
)	Komisijas 2019. gada 16. septembra Lēmums C(2019) 6522 final par ikgadējās darba programmas pieņemšanu 2020. gadam attiecībā uz dotācijām un publiskajiem iepirkumiem saistībā ar ģenerāldirektorāta “Nodarbinātība, sociālās lietas un iekļautība” īpašajām prerogatīvām un kompetencēm un finansēšanas lēmumu.
(
3
)	Atbilstoši 197. panta 2. punkta c) apakšpunktam Eiropas Parlamenta un Padomes Regulā (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV 2018, L193, 1. lpp.; turpmāk tekstā – “Finanšu regula”).
(
4
)	Finanšu regulas 197. panta 2. punkta c) apakšpunktā ir noteikts, ka subjekti, kas nav juridiskas personas, var piedalīties aicinājumā iesniegt priekšlikumus tikai tad, ja tie piedāvā tādas pašas Savienības finanšu interešu aizsardzības garantijas kā juridiskas personas.